Foto: Index

ZDRAVKU MAMIĆU odbijena je žalba na Županijskom sudu u Varaždinu na kojem se sporio s bivšim ministrom obrazovanja Željkom Jovanovićem, koji ga je tužio zbog diskriminacije i uznemiravanja. Sud je odlučio kako je Mamićeva žalba neosnovana te mu je odbijen i zahtjev za naknadu troškova sastava odgovora na žalbu.



Prvostupanjskom presudom je utvrđeno kako je izjavom na radiju Soundset plavi 15. ožujka 2013. Mamić povrijedio Jovanovićevo dostojanstvo na osnovi nacionalnog podrijetla te tako počinio diskriminaciju uznemiravanjem. U presudi se navodi kako su Mamićeve izjave diskriminatorske jer impliciraju da hrvatski građani srpske nacionalnosti zbog svog nacionalnog podrijetla ne bi smjeli obnašati funkciju ministra.



Podsjetimo, Mamić je tada rekao kako Jovanović "ima krvna zrnca u sebi koja se pretežu na ono što mrzi sve hrvatsko", te da ''čovjek koji je Srbin i čovjek koji nikada u životu nije radio u znanosti, prosvjeti, u sportu, osim što je... bio dizač tegova obnaša ministarsku dužnost u najvažnijem resoru u državi".



"Presretan sam, jer sam svojom pobjedom na sudu poslao poruku svima da nitko, pa ni Zdravko Mamić, ne može nekažnjeno diskriminirati građane Hrvatske. Kao građanin, liječnik i političar socijaldemokrat osjećam moralnu i društvenu obavezu da se svaki dan suprotstavim svakoj diskriminaciji, koja je najveće zlo.



Svatko tko provodi diskriminaciju po bilo kojoj osnovi - nacionalnoj, vjerskoj ili spolnoj pripadnosti, zaslužuje da se sankcionira. Mislim da je to obaveza ne samo mene, nego i svih ljudi u Hrvatskoj pa tako i medija. Ovom presudom, zajedno sa svojom odvjetnicom Vesnom Alaburić, uspio sam postići presedan koji će promijeniti Hrvatsku. Nitko više nikada ne može vrijeđati druge zato što su drugačiji!", napisao je na Facebooku Željko Jovanović.